Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Arantza Izurdiaga Osinaga andreak egindako galderaren erantzuna, Foru Diputazioak emana, Osasun Zientzien Fakultatearen eraikina egiteko lehiaketako proiektu garaileari buruzkoa. Galdera 2022ko abenduaren 27ko 150. Nafarroako Parlamentuko Aldizkari Ofizialean argitaratu zen.

Iruñean, 2023o urtarrilaren 19an

Lehendakaria: Unai Hualde Iglesias

ERANTZUNA

EH Bildu talde parlamentarioari atxikitako foru parlamentari Arantza Izurdiaga Osinaga andreak idatziz erantzuteko galdera egin du NUPeko Osasun Zientzien Fakultatearen eraikinari buruz (10-22/PES00481). Hona Nafarroako Gobernuko Unibertsitateko, Berrikuntzako eta Eraldaketa Digitaleko kontseilariak horretaz ematen dion informazioa:

Honako hauek dira Osasun Zientzien eraikinaren eraikuntza-proiektuaren aldaketak:

a) Instalazioen bosgarren solairua kentzea

Ondorioak:

- Fatxaden erremate-garaieraren murrizketa, eta horren ondorioz, horien azaleraren murrizketa.

- Klimatizazio-gailuak paratzean altzairuzko egitura-sistemak kentzea.

- Errematean aireztapen periferikoaren (lamak) xehetasunak sinplifikatzea.

- Sandwich-panelen estalki-sistema kentzea plaka fotovoltaikoak jartzeko, eta horien ordez euskarri estandarrak jartzea. Altzairu herdoilgaitzezko teilatu-hodiak kentzea eta euri-uren hustuketa-sistema berriz diseinatzea.

- Goragailuen kasetoiaren euskarria nibelean berriz diseinatzea, hozteko makinak jartzeko.

b) Instalazioak sotoko solairuan birkokatzea

Ondorioak:

- Aprobetxamenduaren optimizazioa, aparkaleku-plazak murriztuta. Guztira 35 plaza kokatzen saiatuko da.

- Aire-instalazioak osorik birdiseinatzea, birkokatzeko.

- Aireberritzeko patioak berriz diseinatzea solairu guztietan, klimatizazioaren banaketa sototik egin dadin, eta ez estalkitik.

- Beheko solairua: Anatomiako eremu komunetan aireberritzeko patioen pasabidea berriz diseinatzea, korridore-eremuan eta fatxada-eremuan, afektazio funtzionalik gabe, sotora aire-sarbideak lortzeko. Aireberritzeko patio gehigarriak sartzea.

- Armairu-eremuen birmoldaketa 1. solairutik 3.era, berrien ondorioz.

- Sotoko solairua berriz diseinatzea: klimatizagailu-eremu berri bat gaitzea.

- Lehendik dauden eremuak aldatzea, berdegunerantz leihoak dituen aparkalekuaren balizko berrerabilpenerako.

- Arriskuko lokalen birkokapena.

c) 4. solairuaren behin-behinekotasuna

NUPek hala eskatuta, laugarren solairua garden utziko da, proiektatutako Simulazio Zentroari dagokion antolamendurik gabe, eta gerora egokitzeko erabilgarri egonen da.

Fatxaden itxiturak eta zoladura, ordea, eginen dira. Era berean, gainerako solairuak zeharkatuko dituzten eta etorkizunean erabili ahal izanen diren instalazioak jarriko dira.

d) Lanik ez egitea egungo eraikinean

NUPek hala eskatuta, proiektutik kendu dira liburutegia egokitzeko jarduketak, egungo erizaintza-eraikinean.

e) Egitura-sistemaren aldaketak.

Ondorioak:

- Hozteko makinak birkokatzearen ondorioz estalki-solairuan karga-aldaketen kalkuluak egiaztatzea.

- Aireberritzeko patioen antolaketa berriak eragindako egitura-solairuen aldaketak.

- Alternatibak aztertzea, zurezko egituraren barruan, merkatuaren egoera dela-eta erabilgarritasuna erraztu dezaketen sistemak sartzeko, bai forjatuetarako, bai habe eta zutabeetarako.

f) Aldaketak eraikuntza-sistemetan.

Ondorioak:

- Fatxadak osatzen dituzten panelen sistema CLT taulaz ordeztea, merkatuaren egoera dela-eta erabilgarritasuna erraztuz.

- Kanpoko arotzeriako eta beirateriako materialetan alternatibak aztertzea eta txertatzea.

- Akaberako materialetan alternatibak aztertzea eta txertatzea: zoladurak, paramentu bertikalak, sabaiak. Kostuen eta iraunkortasunaren arabera. Merkatuaren koiunturaren ondorioz erabilgarritasuna erraztu dezaketen alternatibak.

- Isolamendu-materialen alternatibak aztertzea.

- Erdi-kanpoko espazioetako errezel-hormetan eguzki-babeseko sistemak sinplifikatzea.

- Store bertikalen ordez bahe horizontalak jartzea.

g) Aldaketak instalazioetan.

Ondorioak:

- Ikasgeletako bero-berreskuratzaileen bateratzea.

- EUB-ekoizpenaren deszentralizazioa.

- PVen doikuntza.

- Eroanbide-sistemak berriz kalkulatzea ekoizpen-taldeen egoera aldatzearen ondorioz.

- Geotermia aldatzea aerotermia gehikuntzan.

- Ez da bateriarik instalatuko. Erreserba-espazioari eutsiko zaio etorkizunera begira.

- Laugarren solairua: behar diren aurreinstalazioak paratuko dira (airea, elektrizitatea, datuak, eta abar...) etorkizunean funtzionalki egokitze aldera. Argiztapen-tresneria berraztertzea, merkatuan alternatiba merkeagoak bilatze aldera.

h) Aldaketak urbanizazioan.

Ondorioak:

- Eremu berdearen gehikuntza. Zolatutako eremuaren murrizketa.

- Lur gainean aparkatze murriztuko plazak paratzea.

- Nibel eta arrapalak sinplifikatzea: “harmailak” kentzea.

- Mendebaldeko fatxadan eta iparraldeko zati batean berdegune perimetral bat nibelean paratzea, etorkizunean erabilera aldatuz gero argia sar dadin.

i) Berraztertzeak

- Arkitektura eta eraikuntzako espedientearen egokitzapena (laugarren solairua eskuragarri egon ahal izatea, armairuak birkokatzea, aireberritzeko patioak aldatzea, sotoko LREa aldatzea...).

- Ke-azterketa berraztertzea.

- EUB, geotermia, klima eta fatxaden inguratzailean dauden doikuntzetatik eratorritako energia positiboko eraikinaren parametroak egiaztatzea.

Hori guztia jakinarazten dut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2023ko urtarrilaren 18an

Unibertsitateko, Berrikuntzako eta Eraldaketa Digitaleko kontseilaria: Juan Cruz Cigudosa García